****

**ПОЧИЊЕ ТАКМИЧЕЊЕ У ПРИКУПЉАЊУ ФОТОГРАФИЈА СПОМЕНИКА КУЛТУРЕ ВИКИ ВОЛИ СПОМЕНИКЕ 2016**

*Београд, 1. септембар 2016* – **Организација Интерглајдер, у сарадњи са Викимедијом Србије, организује четврто по реду наградно такмичење у прикупљању слободних фотографија заштићених културних добара „Вики воли споменке 2016“. Такмичење почиње 1. септембра, а рок за слање фотографија је 30. септембар.**

Вики воли споменике *(Wiki Loves Monuments)* је најмасовније фото-такмичење у прикупљању фотографија споменика културе и као такво је ушло у Гинисову књигу рекорда 2012. године. Фото-конкурс се одржава од 2010. године и до данас је на Викимедијину оставу отпремљено преко милион и по фотографија културних добара.

Србија је у такмичењу учествовала 2012, 2013. и 2014. године, у организацији Викимедије Србије, чиме је обогаћен фундус фотографија културне баштине наше земље са преко 9000 фотографија.

Након једногодишње паузе, Србија је поново на *Wiki Loves Monuments* мапи на којој се налази преко 40 земаља са шест континената, које се такмиче са истим циљем – промоција културних добара и споменика земаља кроз фото-радове објављене под слободном лиценцом, што значи да се исти могу користити и ван Википедије.

У такмичењу могу учествовати сви регистровани корисници Википедије, који треба да поставе фотографије на Викимедијину мултимедијалну оставу. Фотографије морају бити начињене пре или током трајања конкурса.

Списак споменика културе у Србији, као и пратећа упутства, могу се пронаћи на званичном сајту такмичења: [www.wlm.rs](http://www.wlm.rs). Пажљиво одабран, стручни жири ће одлучити о победничким фотографијама, на основу унапред постављених критеријума који се односе на техничке карактеристике, оригиналност и енциклопедијску вредност.

Победници фото-такмичења Вики воли споменике биће познати крајем октобра.